Stħarriġ ġdid tal-Ewrobarometru dwar iċ-Ċittadinanza tal-UE u d-Demokrazija li nħareġ illum mill-Kummissjoni Ewropea juri li maġġoranza kbira tal-Ewropej (91 %) huma familjari mat-terminu “ċittadin tal-Unjoni Ewropea”. Dan huwa l-ogħla livell ta' sensibilizzazzjoni mill-2007 u b'żieda kostanti mill-perċentwal ta' 87 % irreġistrat fl-2015. Il-biċċa l-kbira tal-Ewropej huma infurmati tajjeb dwar id-drittijiet elettorali tagħhom – fil-livelli nazzjonali u Ewropej. Illum, il-Kummissjoni Ewropea qed tniedi wkoll konsultazzjoni pubblika dwar id-Drittijiet taċ-Ċittadinanza tal-UE. Il-Viċi President għall-Valuri u t-Trasparenza, Věra Jourová stqarret: “Ninsab kuntenta li nara li aktar u aktar Ewropej huma konxji tad-drittijiet tagħhom bħala ċittadini tal-UE: id-dritt li jirrisjedu fi Stat Membru ieħor, id-dritt li jkunu trattati bl-istess mod irrispettivament min-nazzjonalità tagħhom jew id-dritt li jivvotaw u li joħorġu għall-elezzjonijiet tal-UE. Iżda jeħtieġ ukoll li ċ-ċittadini jkunu jafu kif jipproteġu dawk id-drittijiet meta dawn ma jiġux rispettati. Nixtieq li ċ-ċittadini Ewropej jingħataw is-setgħa, sabiex ikunu jistgħu jibbenefikaw bis-sħiħ minn dak li għandha x'toffri l-Ewropa. Il-Kummissarju għall-Ġustizzja u l-Konsumaturi, Didier Reynders qal, “It-trawwim taċ-ċittadinanza tal-UE u l-parteċipazzjoni f'ħajja demokratika jibqa' wieħed mill-ogħla prijoritajiet tal-Kummissjoni. Għalhekk huwa ferm inkoraġġanti li tara li maġġoranza kbira tal-Ewropej jafu xi jfisser li jkun ċittadin tal-Unjoni Ewropea b'mod konkret. Bl-istess mod il-Kummissjoni Ewropea hija impenjata li tiżgura li ċ-ċittadini jkunu jistgħu jkomplu jgawdu d-drittijiet kollha li tagħtihom iċ-ċittadinanza tal-UE. Dan japplika b'mod partikolari fiż-żminijiet tal-COVID-19, fejn irridu nkunu aktar viġilanti biex nipproteġu d-drittijiet taċ-ċittadini.” Is-sejbiet ewlenin tal-istħarriġ dwar iċ-Ċittadinanza tal-UE u d-Demokrazija Skont l-istħarriġ, aktar minn sitta minn kull għaxar Ewropej (65 %) huma konxji tat-terminu “ċittadinanza tal-Unjoni Ewropea” u jafu xi tfisser, filwaqt li kważi wieħed minn kull tlieta (26 %) semgħu dwarha. Iċ-ċittadini huma partikolarment konxji dwar id-dritt li jressqu lment lill-istituzzjonijiet tal-Unjoni Ewropea (89 %), id-dritt li jirrisjedu fi kwalunkwe Stat Membru tal-UE (85 %) u meta jkunu fi Stat Membru ieħor, id-dritt li jkunu ttrattati bl-istess mod bħal ċittadin ta' dak l-Istat Membru (81 %). Għalkemm qed jiżdied l-għadd ta' Ewropej, li jafu x'għandhom jagħmlu meta d-drittijiet tagħhom bħala ċittadini tal-UE ma jkunux rispettati, huma biss 37 % li jħossuhom infurmati tajjeb. Dan jirrappreżenta żieda ta' 11-il punt perċentwali minn 26 % irreġistrat fl-2015. Fl-aħħar nett, 92 % ta' dawk li wieġbu qalu li jekk ikunu f'pajjiż barra mill-UE mingħajr konsolat jew ambaxxata tal-pajjiż tagħhom u jkunu jeħtieġu għajnuna, huma jfittxu appoġġ minn Delegazzjoni tal-UE. Meta ġew mistoqsija dwar il-moviment liberu, 84 % ta' dawk li wieġbu qalu li jaħsbu li l-moviment liberu taċ-ċittadini tal-UE fl-Unjoni Ewropea jwassal għal benefiċċji ġenerali għall-ekonomija ta' pajjiżhom. Dan juri żieda ta' 13-il punt perċentwali mill-2015, fejn 71 % taċ-ċittadini għarfu l-benefiċċji tal-moviment liberu. Dan l-Ewrobarometru twettaq qabel ma ġew introdotti l-miżuri ta' lockdown tal-COVID-19 fil-maġġoranza tal-Istati Membri. L-Ewrobarometru inkluda wkoll mistoqsijiet dwar id-drittijiet elettorali taċ-ċittadini tal-UE. Ftit aktar minn sebgħa minn kull għaxar persuni li wieġbu (71 %) jafu li ċittadin Ewropew li jgħix f'pajjiż differenti tal-UE minn dak tal-oriġini tiegħu għandu d-dritt li jivvota jew li joħroġ bħala kandidat fl-elezzjonijiet għall-Parlament Ewropew. Meta ġew mistoqsija dwar l-elezzjonijiet għall-Parlament Ewropew tal-2019, maġġoranza kbira ta' dawk li wieġbu qalu li jkunu aktar inklinati li jivvotaw jekk ikollhom aktar informazzjoni jew informazzjoni aħjar dwar l-elezzjonijiet b'mod ġenerali u l-impatt tal-UE fuq il-ħajja ta' kuljum b'mod speċifiku. Konsultazzjoni pubblika dwar iċ-Ċittadinanza tal-UE Illum, il-Kummissjoni Ewropea qed tniedi wkoll konsultazzjoni pubblika dwar id-Drittijiet taċ-Ċittadinanza tal-UE. L-enfasi ta' din il-konsultazzjoni hija li tiġbor informazzjoni, esperjenzi u fehmiet dwar id-drittijiet taċ-ċittadinanza tal-UE, li se jikkontribwixxu għar-Rapport li jmiss dwar iċ-Ċittadinanza tal-UE. Fid-dawl tal-pandemija tal-COVID-19, din il-konsultazzjoni tinkludi wkoll mistoqsijiet relatati mal-impatt tal-miżuri ta' emerġenza dwar id-drittijiet taċ-ċittadinanza tal-UE. Iċ-ċittadini u l-organizzazzjonijiet kollha huma mistiedna jikkontribwixxu għal din il-konsultazzjoni sal-1 ta' Ottubru 2020. Il-passi li jmiss Il-feedback mill-Ewrobarometru dwar iċ-ċittadinanza tal-UE u d-demokrazija, il-konsultazzjoni pubblika li tnediet illum, u l-konsultazzjoni usa' mal-partijiet ikkonċernati (li għandha titnieda fit-tieni nofs tal-2020) se jikkontribwixxu għar-Rapport li jmiss dwar iċ-Ċittadinanza tal-UE. Dan ir-Rapport se jistabbilixxi azzjonijiet konkreti biex id-drittijiet taċ-ċittadinanza tal-UE, fosthom l-parteċipazzjoni demokratika u f'kuntest transfruntier jiġu avvanzati aktar. Ir-rapport tal-2020 dwar iċ-Ċittadinanza tal-UE se jikkumplimenta l-Pjan ta' Azzjoni Ewropew għad-Demokrazija, li t-tnejn għandhom jiġu adottati sa tmiem l-2020, biex jgħinu fit-titjib tar-reżiljenza tad-demokraziji tal-UE. Sfond F'konformità mal-Artikolu 25 tat-Trattat dwar il-Funzjonament tal-Unjoni Ewropea, il-Kummissjoni hija legalment obbligata tippubblika Rapport dwar iċ-Ċittadinanza tal-UE dwar l-applikazzjoni tad-dispożizzjonijiet dwar in-nondiskriminazzjoni u ċ-ċittadinanza u tiddeskrivi l-prijoritajiet il-ġodda f'dan il-qasam kull tliet snin. Fir-rigward tal-Linji Gwida Politiċi għall-Kummissjoni 2019-2024, ir-Rapport taċ-Ċittadinanza li jmiss se jipprovdi spinta addizzjonali għat-twettiq tal-prijoritajiet tal-Kummissjoni fosthom it-trawwim, it-tisħiħ u l-protezzjoni tad-demokrazija fl-Unjoni Ewropea. Għal Aktar Informazzjoni Ewrobarometru Flash 485: Ċittadinanza tal-Unjoni Ewropea u Demokrazija – rapport, anness u infografika Konsultazzjoni pubblika dwar id-Drittijiet taċ-Ċittadinanza tal-UE Sit web dwar iċ-Ċittadinanza tal-UE Rapport tal-2017 dwar iċ-Ċittadinanza tal-UE